ตลาดเล็งเพิ่มนักลงทุนใหม่แสนราย
คุณภาพคับแก้วผ่านแบงก์บล.บจ.โชว์กำไรปกติโต15%ปีก่อน
17 ส.ค. 2554

คุณภาพคับแก้วผ่านแบงก์บล.บจ.โชว์กำไรปกติโต15%ปีก่อน
ตลาดหลักทรัพย์หวังเพิ่มฐานผู้ลงทุนหน้าใหม่ปีนี้ อย่างต่ำ 1 แสนราย หลังร่วมมือกับธนาคารและบริษัทหลักทรัพย์ 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่า ในปีนี้ตลาดหลักทรัพย์คาดหวังว่าจำนวนผู้ลงทุนใหม่จะเพิ่มขึ้นอย่างต่ำ 1 แสนราย โดยปีที่ผ่านมามีผู้ลงทุนใหม่ 1 แสนราย จนมีฐานผู้ลงทุนเป็น 6 แสนราย และมีจำนวนผู้ลงทุนซื้อขายสม่ำเสมอจำนวน 1.6 แสนราย โต 20% 
สาเหตุที่เพิ่มนักลงทุนใหม่ได้มากในปีที่ผ่านมา เนื่องจากสภาพตลาดหุ้นดี ขณะที่ปีนี้ตลาดมีทิศทางผันผวน รวมทั้งมีเหตุการณ์ต่างๆ เข้ามามีผลลบต่อดัชนีหุ้น แต่แนวโน้มการขยายตัวของกำไรบริษัทจดทะเบียน (บจ.) ยังดีอยู่ 
นอกจากนี้ ตลาดหลักทรัพย์ได้ร่วมกับสถาบันการเงิน 8 แห่ง ประกอบไปด้วย ธนาคารกรุงเทพ ธนาคารกรุงไทย ธนาคารกสิกรไทย ธนาคารธนชาต และบริษัทหลักทรัพย์ในเครือ คือ บล.บัวหลวง บล.เคที ซีมิโก้ บล.กสิกรไทย และ บล.ธนชาต เปิดโครงการ “Banker to Broker” จะมีการจัดอบรมกับผู้จัดการสาขาและเจ้าหน้าที่ที่ใกล้ชิดให้บริการลูกค้า เพื่อให้ความรู้กับพนักงานของธนาคารทั้ง 4 แห่ง จำนวนกว่า 2,400 สาขาทั่วประเทศ ในการให้คำแนะนำกับลูกค้าของธนาคารอย่างมีคุณภาพ คาดว่าโครงการนี้จะช่วยขยายฐานผู้ลงทุนได้กว่า 8,000 บัญชี 
“คนที่มีเงินฝากในธนาคารมีโอกาสและศักยภาพจะผันเข้ามาเป็นผู้ลงทุนได้ง่าย เห็นจากตลาดหุ้นต่างประเทศลูกค้าบุคคล ซื้อขายผ่านระบบอินเทอร์เน็ตของธนาคารสัดส่วน 70% ดังนั้นตลาดหุ้นไทยยังมีโอกาสเพิ่มได้อีกมาก”
สำหรับเหตุการณ์สึนามิในญี่ปุ่นนั้นขณะนี้ยังเร็วเกินไปจะสรุปผลกระทบ แต่เชื่อว่าหากมีผลต่อผลประกอบการ บจ. ก็ย่อมจะเกิดขึ้นกับทั่วโลก หรือทั้งภูมิภาคไม่ใช่แค่ประเทศไทย และยังมีปัญหาในตะวันออกกลางที่ส่งผลต่อราคาน้ำมันด้วย
ตลาดหลักทรัพย์รายงานว่าในปี 2553 บริษัทจดทะเบียน (ไม่นับรวมกองทุนอสังหาริมทรัพย์) มีกำไรจากการดำเนินงาน 663,819.92 ล้านบาท เพิ่มขึ้น 15.16% จากปี 2552 และเมื่อรวมรายได้อื่นๆ ซึ่งส่วนใหญ่เกิดจากกำไรเงินลงทุนและกำไรจากอัตราแลกเปลี่ยน มีมูลค่าเพิ่มขึ้นถึง 29.57% ทำให้มีกำไรสุทธิทั้งสิ้น 592,456.25 ล้านบาท เพิ่มขึ้น 38.98% และมีอัตรากำไรสุทธิ 7.50% เพิ่มขึ้นจาก 6.38% ในปี 2552